Triana Iglesias

Biografi

Triana Iglesias er av norsk og spansk avstamning. Hun ble født i Norge, og hennes mor er fra Nord-Spania.
På begynnelsen av 2000-tallet jobbet hun i Norges første Blockbuster butikk, som åpnet i 2002.
Fra januar 2009 til september 2011 var hun kjæreste med Nils Olav Lausund. I 2015 begynte hun å date den finske rapperen Mikael Gabriel.
1. januar 2017 bekreftet Triana på Instagram at Mikael Gabriel hadde fridd til henne, og at de er forlovet.

Teater, fjernsyn og video

Iglesias begynte med ballett da hun var tre år gammel, men sluttet og gikk videre til teater. Hun fortsatte med teaterskole, før hun gikk på Hartvig Nissen videregående skole i Oslo, der hun blant annet spilte i skolens revy, «Nissenrevyen».
I 1996 spilte hun i et teaterstykke av Steve Tesich på Det Norske Teateret. Hennes første opptreden på fjernsyn var i programmet Midt i smørøyet på NRK i 1996. Da var hun 14 år gammel. Hun hadde en rolle i fjernsynsserien Venner og fiender som gikk på TVNorge i 1998–1999.
I 2005 var hun med i musikkvideoer for Gaute, Madcon, Kleenkut og Coree og året etter i videoer for Sunblock og to nye for Madcon. I 2006 var hun på fjernsyn, denne gangen som reporter for The Voice TV Norge og programmet The Voice of Madcon. Våren 2008 planla hun å sette opp sitt eget burlesk-show under tittelen «Triana’s Tassle Time». Høsten 2008 var hun med i realityserien Praksisjobben som gikk på Viasat 4, sammen med Svein Østvik som er kjent fra TV-programmet Charterfeber. 
Siden 2009 har hun vært programleder for norske utgaven av realityserien Paradise Hotel på TV3. For serien er hun blitt nominert til publikumsprisen under Gullruten 2016 og 2018. Under innspillingen i 2009 ble Iglesias lett skadd da hun ble angrepet av en piggrokke på opptaksstedet i Mexico, men hun avdramatiserte selv hendelsen.
I januar 2009 fikk en av musikkvideoene hun var med i for Madcon, «Liar», en viss oppmerksomhet i Norge og England etter at den britiske tabloid-avisen «The Sun» trykte bilder fra den usensurerte utgaven av videoen der Iglesias er toppløs i en garderobe. 
Høsten 2009 deltok Iglesias i den femte sesongen av Skal vi danse på TV 2.
I 2012 hadde hun en av rollene i spillefilmen Tina & Bettina hvor hun spilte mot blant annet Henrik Thodesen, Odd-Magnus Williamson og Else Kåss Furuseth.

Modellarbeid

Hun har vært modell på forsiden av FHM (Norge, Sverige, Spania, Tyskland, Russland, Australia og Sør-Afrika), Slitz, ICE Magazine, People magazine, Esquire, og Maxim, samt opptredener i Playboy (online edition) samt i den greske, polske, franske, amerikanske og spanske utgaven av Playboy. I Norge har Mann, Vi Menn, Max for Menn, Gatebilmagasinet og Maxpower benyttet Iglesias som modell. 
Da gratisavisen Natt & Dag trykket et toppløst bilde av henne på fremsiden av bladet i 2006 uten å sladde brystene hennes, saksøkte hun dem med et erstatningskrav på 70 000 kroner, men saken endte med et forlik. Bildene som ble brukt, var tatt av fotografen Per Heimly.
I 2008 misbrukte et amerikansk eskortefirma utenfor New York gamle Playboy-bilder av henne til å annonsere sine «tjenester» på internett. Tilsvarende har også skjedd med et tysk nettsted.
I oktober 2008 ble det kjent at den svenske skistjernen Jon Olsson brukte bilder av en lettkledd Iglesias til å illustrere sine nye ski for merket Head.